2. ลักษณะการประกอบธุรกิจ

1.  ภาพรวมการประกอบธุรกิจของบริษัท

บริษัท สามารถคอร์ปอเรชั่น จำกัด (มหาชน) ก่อตั้งขึ้นเมื่อวันที่ 7 มีนาคม 2532 ภายใต้ชื่อเดิม
คือ บริษัท สามารถคอมเทค จำกัด โดยกลุ่มวิไลลักษณ์ ด้วยทุนจดทะเบียนเริ่มแรก 5 ล้านบาท
เพื่อดำเนินธุรกิจเกี่ยวกับงานทางด้านออกแบบและติดตั้งระบบสื่อสาร โทรคมนาคม ต่อมาปี 2535
จึงได้เปลี่ยนชื่อมาเป็น “บริษัท สามารถคอร์ปอเรชั่น จำกัด” และแปรสภาพเป็นบริษัทมหาชนในปี
2536 และ ได้ร่วมเป็นพันธมิตรทางการค้ากับประเทศมาเลเซียในปี 2540
โดยจำหน่ายเงินลงทุนของบริษัทให้กับบริษัท ทีเอ็ม อินเตอร์เนชั่นแนล เอสดีเอ็น บีเอชดี (“TMI”)
ทั้งนี้ ปัจจุบันบริษัทประกอบธุรกิจโดยการลงทุนผ่านบริษัทย่อยและร่วมในลักษณะ Holding Company

ในปีที่ผ่านมา บริษัทมีการเปลี่ยนแปลงที่สำคัญๆ ดังนี้

-   เพื่อความเหมาะในการปรับแผนการลงทุนของบริษัท ที่ประชุมวิสามัญผู้ถือหุ้นของบริษัท ครั้งที่
    1/2549 เมื่อวันที่ 25 มกราคม 2549
    ได้มีมติอนุมัติให้บริษัทจำหน่ายเงินลงทุนในหุ้นสามัญของบริษัท แคมโบเดียสามารถ
    คอมมิวนิเคชั่น จำกัด (“ CASACOM”) ร้อยละ 49 ของทุนจดทะเบียน CASACOM
    และจำหน่ายเงินลงทุนในหุ้นสามัญของบริษัท สามารถ ไอ-โมบาย จำกัด (มหาชน) (“SIM”)
    ร้อยละ 24.42 ของหุ้นที่ออกและจำหน่ายแล้วทั้งหมดของ SIM ให้กับ TMI
    ซึ่งเป็นผู้ถือหุ้นรายใหญ่ของบริษัท เพื่อนำเงินที่ได้ไปใช้ในการดำเนินธุรกิจที่มีศักยภาพ
    ในอนาคต ทั้งนี้ การจำหน่ายเงินลงทุนของ SIM ยังทำให้บริษัทได้พันธมิตรทางธุรกิจสำหรับ
    SIM ส่งผลให้ SIM สามารถขยายการลงทุนด้านธุรกิจการจำหน่ายโทรศัพท์เคลื่อนที่
    และธุรกิจบริการด้าน content ไปยังต่างประเทศเพิ่มมากขึ้น
    ซึ่งจะเพิ่มอำนาจในการต่อรองกับผู้ผลิต และเพิ่มประสิทธิภาพในการบริหารสินค้าคงคลังได้

-   มติที่ประชุมคณะกรรมการบริษัท ครั้งที่ 4/2549 เมื่อวันที่ 18 เมษายน 2549
    ได้อนุมัติการเข้าซื้อเงินลงทุนในหุ้นสามัญของบริษัท แคมโบเดีย แอร์ทราฟฟิค เซอร์วิส จำกัด
    (“CATS”) ซึ่งเป็นบริษัทย่อยที่บริษัทถือหุ้นร้อยละ 90 ของทุนจดทะเบียน
    ประกอบธุรกิจให้บริการและควบคุมการจราจรทางอากาศในประเทศกัมพูชา
    โดยบริษัทได้เข้าซื้อเงินลงทุนเพิ่มเติมจากผู้ถือหุ้นส่วนที่เหลือที่มิได้เป็นบุคคลที่เกี่ยวโยงกันอีกร้อยละ
    10 คิดเป็นจำนวนเงิน 4 ล้านเหรียญสหรัฐ ส่งผลให้บริษัท เป็นผู้ถือหุ้นใน CATS
    แต่เพียงผู้เดียวหรือร้อยละ 100

-   วันที่ 31 มีนาคม 2549 CATS ซึ่งเป็นบริษัทย่อยของบริษัท
    ได้ลงนามในสัญญาซื้อขายไฟฟ้าเพื่อผลิต และจำหน่ายกระแสไฟฟ้าให้กับบริษัท กัมปอต ซีเมนต์
    จำกัด (“KCC”) บริษัทร่วมทุนระหว่างบริษัทในกลุ่ม บมจ. ปูน ซิเมนต์ไทย กับกลุ่มเกาชุลี
    (Khaou Chuly) ในประเทศกัมพูชา เป็นระยะเวลา 10 ปี ซึ่งโรงไฟฟ้าดังกล่าว ใช้
    Heavy Fuel Oil (HFO) เป็นเชื้อเพลิง และมีเครื่องผลิตกระแสไฟฟ้า จำนวน 4 เครื่อง
    มีกำลังผลิตรวม 23 เมกกะวัตต์ ทั้งนี้ ธุรกิจดังกล่าว ดำเนินการโดยบริษัท กัมปอต เพาเวอร์
    แพลนท์ จำกัด ซึ่งบริษัทย่อยที่ CATS ถือหุ้นอยู่ร้อยละ 100

-   เมื่อวันที่ 11 กันยายน 2549 กลุ่มเอสพีเอส คอนซอร์เตียม (SPS Consortium) (“SPS”)
    ซึ่งประกอบด้วย บริษัท สามารถคอร์ปอเรชั่น จำกัด (มหาชน) บริษัท โปรเฟสชั่นแนล เวสต์
    เทคโนโลยี (1999) จำกัด (มหาชน) และบริษัท สยามเวสท์แมเนจเม้นท์ คอนซัลแทนท์
    จำกัด โดยมีสัดส่วนการลงทุนร่วมทำงานในอัตราร้อยละ 60 30 และ 10 ตามลำดับ
    ได้ลงนามในสัญญาโครงการจ้างบริหารจัดการขยะในบริเวณท่าอากาศยานสุวรรณภูมิ กับบริษัท
    ท่าอากาศยานไทย จำกัด (มหาชน) โดยได้รับสัมปทานเป็นระยะเวลา 10 ปี
    มูลค่าโครงการทั้งสิ้นประมาณ 607 ล้านบาท

-   มติที่ประชุมวิสามัญผู้ถือหุ้นของบริษัท สามารถเทลคอม จำกัด (มหาชน)(“STC”) ครั้งที่
    1/2549 เมื่อวันที่ 17 ตุลาคม 2549 ได้อนุมัติให้ STC ดำเนินการเข้าซื้อเงินลงทุนร้อยละ
    100 ในบริษัท พอร์ทัลเน็ท จำกัด ซึ่งเป็นบริษัทที่ได้สัมปทานเป็นระยะเวลา 5 ปี
    ในการดำเนินการจัดการระบบ Enterprise Resource Planning (ERP)
    ให้กับการไฟฟ้าส่วนภูมิภาคแห่งประเทศไทย (ขณะนี้อยู่ระหว่างดำเนินการ)

-   เมื่อวันที่ 1 พฤศจิกายน 2549 บริษัท สามารถเทลคอม จำกัด (มหาชน)
    ได้เข้าซื้อเงินลงทุนในบริษัท โอเอซิส คอนซัลติ้ง จำกัด ในสัดส่วนการถือหุ้นร้อยละ 70
    ซึ่งบริษัทดังกล่าวเป็นบริษัทชั้นนำของประเทศไทยที่ให้บริการทางด้านระบบงานคอมพิวเตอร์ซอฟแวร์ครบวงจร
    ซึ่งได้รับลิขสิทธิ์ในการ implement ระบบ SAP ในประเทศไทย

2.2 ภาพรวมการประกอบธุรกิจบริษัทย่อยและบริษัทร่วม

กลุ่มบริษัท สามารถคอร์ปอเรชั่น จำกัด (มหาชน)
เป็นบริษัทใหญ่ดำเนินธุรกิจเกี่ยวกับระบบการสื่อสารโทรคมนาคม
และเป็นบริษัทร่วมทุนในบริษัทย่อยและบริษัทร่วมที่จัดตั้งขึ้นใหม่เพื่อให้เป็นผู้ดำเนินการโครงการสัมปทานที่ประมูลได้
ดำเนินธุรกิจให้บริการด้านระบบสารสนเทศผ่านโครงข่ายสื่อสารโทรคมนาคมต่างๆ
ครบวงจรแบบบูรณาการให้แก่องค์กรภาครัฐและเอกชน ธุรกิจด้านการจำหน่ายโทรศัพท์เคลื่อนที่
และสื่ออินเตอร์แอ็คทีฟต่างๆ ให้บริการข้อมูลข่าวสาร และสาระความบันเทิง (Contents)
ผ่านสื่อที่ทันสมัย พร้อมอุปกรณ์สื่อสารและอุปกรณ์มัลติมีเดียต่างๆ ทั้งในและต่างประเทศ
ธุรกิจให้บริการลูกค้าสัมพันธ์และศูนย์ข้อมูลข่าวสารแบบครบวงจร ธุรกิจด้านการจัดจำหน่าย
รับเหมาติดตั้งและซ่อมบำรุงระบบรักษาความปลอดภัยและระบบสื่อสารด้านภาพและเสียง
ทั้งระบบที่มีสายและไร้สาย และธุรกิจการบริหารจัดการขยะในบริเวณสนามบินสุวรรณภูมิ
ตลอดจนธุรกิจที่เกี่ยวข้องโดยมีนโยบายที่จะเข้าไปมีส่วนร่วมในการบริหารกิจการนั้นๆ อย่างใกล้ชิด
โดยในปี 2544 บริษัทได้ขยายขอบเขตการลงทุนในประเทศกัมพูชา
โดยได้รับสัมปทานในการวางระบบและพัฒนาระบบการสื่อสารและควบคุมการจราจรทางอากาศ
ซึ่งรวมถึงสิทธิในการให้บริการด้านการควบคุมจราจรทางอากาศเหนือน่านฟ้าประเทศกัมพูชา
เป็นเวลา 22 ปี แต่เพียงผู้เดียว ซึ่งดำเนินการผ่านบริษัท แคมโบเดีย แอร์ ทราฟฟิค เซอร์วิส
จำกัด นอกจากนั้นบริษัทยังได้ดำเนินธุรกิจผลิตและจำหน่ายกระแสไฟฟ้าแก่โรงงานกัมปอตซิเมนต์
ในประเทศกัมพูชาด้วย

บริษัทมีทุนจดทะเบียนชำระแล้ว 976,363,501 บาท
และมีโครงสร้างการถือหุ้นในบริษัทย่อยและบริษัทร่วม ณ วันที่ 31 ธันวาคม 2549 ดังนี้